Tekijä: MeDungeon

Julkaisija: MeDungeon

Testattu: PC Windows 7, Intel Core i5 3,4 GHz, 8 Gt muistia, GeForce GTX 760

Saatavilla: PC

Laitevaatimukset: PC Windows XP tai uudempi, 2 GHz prosessori, 512 Mt näytönohjain

Pelaajia: 1

Muuta: Ladattava peli, hinta 7,99 euroa (Steam)

Pelin kotisivu: http://www.medungeon.com

Arvostelija: Jukka O. Kauppinen



Jotkut pelit ne vain ovat kummia. Suomalaisen indiekehittäjän Ostrich Island on outopeli jo lähtökohdaltaan ja jatkuu hassuna indiepelinä, joka viehättää ideallaan, vaikka ei niinkään toteutukseltaan. Mutta jos päähenkilö on strutsi, niin onhan siinä pakosti sitä jotain!

Niin. Ostrich Island kertoo strutsista, joka oli tunkenut päänsä vähän liian syvälle unihiekkaan. Ja niin kaveri ei huomannut ollenkaan, kun viereinen tulivuori purkautui ja kaikki muut strutsit ottivat ritolat. Nyt tämän vihoviimeisen kaverin pitäisi päästä purkausta karkuun ehjin nahoin..

Ostrichin olemus on erikoinen. On vaikea päättää mitä siltä oikein odottaisi. Jotkut kirjoittivat, että se on kuin GTA mutta strutsilla. No ei kyllä ole. Haloo, planeetta Maa kutsuu, palatkaa takaisin sieniversumistanne. Jos oikein rumasti sanoisin, niin tämä on kälyinen indiepeli, joka on päässyt Steam Greenlight –äänestyksen läpi vain yliampuvilla lupauksilla ja hölmöllä olemuksellaan.

En silti sano rumasti, sillä aikansa pelattuani Ostrich Islandista löytyy myös hyvää. Suurin hyvyys on yksinkertaisesti viehättävä lapsenomaisuus ja kömpelyys. Se on kälyinen indiepeli, mutta värikäs, hassu ja kivasti puuhasteltava sellainen. Kenttien koluaminen, strutsinmunien kerääminen ja ympäristön potkiminen mäsäxi kivojen löydösten toivossa on hyvin yksinkertaista peruspelaamista, joka ei stressaa vaan enemmänkin rentouttaa. Vaikka kentillä vaanii myös kuolemanansoja ja äkkisyvyyksiä, jonne strutsi saattaa kadota upota tai paistua, niin puuhastelu on silti useimmiten kivaa ja leppoisaa.

Myös hyvin, hyvin yksinkertaista, niin pelattavuudeltaan, kontrolleiltaan kuin ulkoasultaankin. Taustalla soi kevyesti jammaileva, tsiljoona kertaa toistuva musiikki. Strutsi nykii kolhoja esteitä vasten ja räpistelee koettaessaan hypätä rinnettä ylös. Animaatiot narisevat liitoksissaan ja siellä täällä liikkuvat viholliset juoksevat aivottomina ennalta määrättyjä liikeratojaan pitkin.

Silti pelistä jää hyvä mieli. Se lapsenomainen kiva fiilis ja strutsi. Niin, ystävällisen naaman omaava strutsi.

Eihän tämä oikeasti hyvä peli ole, eikä sille voi mitenkään perustella kahta tähteä korkeampaa arvosanaa. Silti se on yhtaikaa myös charmantti söpöstely, jonka äärellä jämptimpikin pelaaja hymyilee hetken vienosti.

Veikkaanpa muuten, että erityisesti perheen junnut saattaisivat innostua strutsipelistä ihan tosissaan. Tässä on juuri sitä jotain muksuihin vetoavaa olemusta. Jos ne luurangot vain eivät pelota liikaa.

Lisää upeita pelivideoita (e)Domen videokanavalta osoitteesta https://www.youtube.com/user/wwweDomenet

Lisää aiheesta

Angry Birds Stella Pop! (Android, iOS)

Eastside Hockey Manager –ennakko (PC)

Lucius II (PC)

Oceanhorn: Monster of Uncharted Seas (PC)

Parcel (Linux, Mac, PC)

Silence of the Sleep (PC)

Trine 3: The Artifacts of Power –ennakko (Linux, PC)